Jokerien SM-liigakausi 2010–2011

Katsaus

Pian kauden jälkeen 2009–10 Jokerit ilmoitti, että pitkäaikainen joukkueen toimitusjohtaja ja urheilutoimenjohtaja Matti Virmanen lopettaa uransa Jokereissa. Jokerit julkaisi kauden 2010–2011 joukkueensa 4. toukokuuta pitämässään tiedotustilaisuudessaan. Samassa tilaisuudessa joukkueen omistaja Harry Harkimo vaati seuralle täysremonttia, jossa käydään läpi niin edustusjoukkue kuin junioritoiminta. Edellisen kauden puolen miljoonan euron tappiot ja heikot hankinnat toivat seuralle suuria paineita, koska tuleva kausi ei enää kestäisi vastaavaa näkymättä enää seuran kassassa. Harkimo nosti tiedotustilaisuudessa esille myös menneen kauden tuhkimotarinan, Turun Palloseuran, joka liigan kolmanneksi pienimmällä budjetilla vei Suomen mestaruuden. 
»TPS on hoitanut hommansa hyvin, me olemme hoitaneet huonosti. Sillä rahamäärällä meidän olisi pitänyt olla paljon TPS:aa edellä. Siitä tässä on kysymys. Meidän täytyy ryhdistäytyä ja hoitaa asiat paljon paremmin tulevaisuudessa.» 
(Harry Harkimo)
Päävalmentaja Hannu Jortikka oli Harkimon linjoilla joukkueen uudistamisesta, mutta huomautti kuitenkin, että työ on tehtävä pitkäjännitteisesti, askel kerrallaan. Suurimmaksi asiaksi Jortikka muodosti sen, että Jokereiden on oltava joukkue, johon sitoudutaan ja jossa on intohimoa, "virkamieskiekko on tullut päätökseen".
Jokerit julkaisi toukokuussa uuden joukkueensa. Jokerit ilmoitti tehneensä sopimukset kuuden uuden miehen kanssa, kahden paluumuutajan Ossi Väänäsen ja TPS:ssä mestaruuden voittaneen Ilari Filppulan johdolla. Jokerit teki sopimukset myös kahden maalivahdin kanssa. KalPassa loistavasti torjunut nuori maalivahti Mika Järvinen kirjoitti kahden vuoden sopimuksen ja hänestä on tulossa seuran ykkösmaalivahti. Toinen seuraan tullut maalivahti oli 18-vuotias HIFK:n kasvatti Frans Tuohimaa. HPK:n kakkosketjun keskushyökkääjä Ville Hämäläinen saapui myös helsinkiläisseuraan, kuten myös Mestiksen mestaruuden Jokipojissa voittanut Antti Kerälä. Kesäkuussa Jokerit kertoi, että joukkueeseen isoon rooliin kaavailtu Ilari Filppula on tehnyt sopimuksen Detroit Red Wingsin kanssa, eikä näin ollen pelaa Jokereissa.
6. toukokuuta SM-liiga ilmoitti, että Jokerit ja sen paikallisvastustaja HIFK, kohtaavat toisensa virallisessa liigaottelussa Olympiastadionilla lauantaina 5. helmikuuta 2011. Ottelun järjestäjänä toimi Jokerit kantaen tapahtuman taloudellisen vastuun. Ottelu kantaa nimeä Talviklassikko. Nimi on juonnettu NHL:ssä suosion saavuttaneesta uudenvuodenpäivän tapahtumasta Winter Classicista.
24. toukokuuta Jokerit uudisti jälleen organisaationsa johtoporrasta. Seuran toimitusjohtajaksi valittiin Jarmo Kekäläinen, joka oli toiminut muun muassa NHL-seura St. Louis Bluesin varatoimitusjohtajana, pelaajatarkkailijana sekä jääkiekkoasiantuntijana YLE:llä. Kekäläisen vastuulla tuli olemaan myös seuran kehittäminen sekä pelaaja- ja valmentajavalinnat. Pesti oli viisivuotinen ja Kekäläinen halusi omien sanojensa mukaan parantaa Jokereiden junioritoimintaa selvästi paremmaksi. Tarkoituksena oli myös luoda joukkueeseen pysyvä runko.
»Näen Jokereissa todella suuren mahdollisuuden. Sormet syyhyävät jo. [...] Haluan tästä sellaisen seuran, jossa voi unelmoida suuria ja puhua siitä ääneen.» 
(Jarmo Kekäläinen tiedotustilaisuudessa)
Entinen toimitusjohtaja Keijo Säilynoja siirtyi konserniyhtiö Jokerit HC Oy:n toimitusjohtajaksi. Hän vastaa Hartwall-areenan sekä koko konsernin taloudesta, myynnistä ja markkinoinnista. Jokerit tiedotti vielä toukokuussa vahvistaneensa valmennustiimiä entisellä SM-liigan huippukiekkoilijalla Ben Eavesilla. Eaves vastaa Jokereiden fyysisestä valmennuksesta yhdessä Timo Lounion kanssa. Sopimus Eavesin kanssa on kaksivuotinen. Kauden alla mies ilmoitti yrittävänsä peliuran jatkoa ja toimii Jokereissa nyt sekä pelaajana, että fysiikkavalmentajana.
Päävalmentaja Hannu Jortikka vapautettiin tehtävistään kesken kauden, 24. marraskuuta 2010, ja uudeksi luotsiksi pestattiin jo vuosina 1999–2001 Jokereita valmentanut Erkka Westerlund. Apuvalmentajaksi tuli Sami Rannan tilalle Lahden Pelicansin A-nuoria valmentanut Tomi Lämsä. Päävalmentaja Westerlundille kaavailtiin roolia myös seuran kehittämisessä. Hänen sopimuksestaan tehtiin 1,5 vuoden mittainen.
Jokerit sijoittui runkosarjassa kuudenneksi. Janne Lahti voitti maalintekijätilaston 37 osumalla ollen pistepörssissäkin kolmas, ja Teemu Pulkkinen ylsi pistepörssissä viidenneksi. Kausi päättyi puolivälierätappioon paikallisvastustaja HIFK:lle voitoin 4–3.